CELEX: 62021TN0157
Language: el
Date: 2021-03-22 00:00:00
Title: Υπόθεση T-157/21: Προσφυγή της 22ας Μαρτίου 2021 — RG κατά Συμβουλίου

14.6.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 228/30
            
         
      Προσφυγή της 22ας Μαρτίου 2021 — RG κατά Συμβουλίου
      (Υπόθεση T-157/21)
      (2021/C 228/41)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: RG (εκπρόσωπος: R. Purcell, Solicitor)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση (EE) 2020/2252 του Συμβουλίου, της 29ης Δεκεμβρίου 2020 (1), για την υπογραφή, εξ ονόματος της Ένωσης, και την προσωρινή εφαρμογή της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, και της συμφωνίας μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών (2), κατά το μέτρο που με την απόφαση αυτή τίθεται σε προσωρινή εφαρμογή στην Ιρλανδία ο τίτλος VII του τρίτου μέρους της συμφωνίας εμπορίου και συνεργασίας·
               
            
                  —
               
               
                  να καταδικάσει το Συμβούλιο στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής, ο προσφεύγων προβάλλει έναν μόνο λόγο ακυρώσεως υποστηρίζοντας ότι το Συμβούλιο ενήργησε χωρίς να έχει αρμοδιότητα, κατά παράβαση ουσιώδους τύπου και κατά παραβίαση των Συνθηκών, εκδίδοντας απόφαση η οποία φέρεται να έχει δεσμευτική ισχύ για την Ιρλανδία στο πλαίσιο του χώρου ελευθερίας, ασφάλειας και δικαιοσύνης χωρίς το κράτος μέλος αυτό να έχει γνωστοποιήσει γραπτώς επιθυμία συμμετοχής σύμφωνα με το πρωτόκολλο 21.
      
                  —
               
               
                  Το πρωτόκολλο αποτελεί μέρος του πρωτογενούς δικαίου της Ένωσης. Επίσης, αντικατοπτρίζει θεμελιώδη δημοκρατική διάταξη στο πλαίσιο του ιρλανδικού συνταγματικού δικαίου·
               
            
                  —
               
               
                  Το γράμμα του πρωτοκόλλου 21 και της αντίστοιχης διάταξης του Ιρλανδικού Συντάγματος καταδεικνύουν ότι η Ιρλανδία διατηρεί αποκλειστική αρμοδιότητα όσον αφορά τον χώρο ελευθερίας, ασφάλειας και δικαιοσύνης·
               
            
                  —
               
               
                  Η συμφωνία εμπορίου και συνεργασίας είναι διεθνής συμφωνία κατά την έννοια του πρωτοκόλλου. Επομένως, απαιτείται γραπτή γνωστοποίηση της επιθυμίας της Ιρλανδίας, προκειμένου τα μέτρα που περιέχονται στη συμφωνία και αφορούν τον χώρο ελευθερίας ασφάλειας και δικαιοσύνης να έχουν δεσμευτική ισχύ για το κράτος μέλος αυτό·
               
            
                  —
               
               
                  Η νομολογία του Δικαστηρίου ενισχύει την άποψη ότι ο τίτλος περί παράδοσης είναι μέτρο χωρίς παρεπόμενο χαρακτήρα του οποίου κατάλληλη νομική βάση είναι οι διατάξεις για τον χώρο ελευθερίας, ασφάλειας και δικαιοσύνης.
               
            
         (1)  ΕΕ 2020, L 444, σ. 2.
      
         (2)  ΕΕ 2020, L 444, σ. 14.